google/wiki40b huggingface dataset:
Basarbovski kloster

Basarbovski kloster (bulgarsk: Басарбовски манастир) også kalt klosteret til den hellige Dimitar Basarbovo er et bulgarsk-ortodoks klippekloster i nærheten av byen Ruse i Ruse oblast nordøst i Bulgaria. Det er det eneste klippekloster i Bulgaria som er i drift. Klosteret ligger i nærheten av landsbyen Basarbovo. Like ved klosteret renner elven Rusenski Lom i nordlig retning mot Donau.

Historie og sagn

Det eldste skriftlige dokument hvor klosteret nevnes er et osmansk skatteregister fra det 15. århundret. Dimitar fra Basarbovo var sauegjeter og levde som munk i et av klosterets huler i fjellet. Dimitar ble tatt av elven og døde i 1685 og ble gjort til helgen etter sin død. Ifølge sagnet viste han seg for en ung og blind pike mens hun sov. Han fortalt hvem han var og ga henne synet tilbake. Som bevis for dette fortalte han henne også hvor hans jordiske levninger kunne finnes, nemlig ved elven hvor klosterkirken er i dag.

Kilder

Felsenkloster "Hl. Dimitrii Bassarbovski", brosjyre utarbeidet av abbed Archimandrit Emilian, Computer-Sats Verlagshaus PARNAS, 2007.
Miss Marple

Miss Jane Marple er en fiktiv person som opptrer i 12 av Agatha Christies kriminalromaner. Miss Marple er en gammel frøken som opptrer som amatøretterforsker, og ofte klarer å løse mysterier bedre enn politiet. Hun refererer stadig til «The human being» (mennesket/menneskenaturen). 
Hun bor i St. Mary Mead, en typisk gammeldags engelsk landsby. Flere av bøkene foregår der. Hun har blitt spilt av Margaret Rutherford, Angela Lansbury, Dulcie Gray, Helen Hayes, Joan Hickson, Geraldine McEwan og Julia McKenzie på film og fjernsyn, og er en av Agatha Christies mest kjente figurer. 
Den første gangen hun kom på trykk var i nr. 350 av The Royal Magazine i desember 1927 med den første publisering av novellen The Tuesday Night Club som senere ble første kapittelet i The Thirteen Problems (1932). Hennes første opptreden i en roman var i The Murder at the Vicarage i 1930.
Helge Gaarders diskografi

Helge Gaarders diskografi er en oversikt over Helge Gaarders plateutgivelser fra 1978.
Intertekstualitet

Intertekstualitet er en litterær teori om forholdet mellom to eller flere tekster som siterer fra hverandre, hentyder til hverandre, eller på andre måter er forbundet.
I verkene til Roland Barthes er intertekstualitet en sammenheng hvor meningen i det kunstneriske verket ikke nødvendigvis ligger plantet i verket, men hos tilskueren eller leseren. I verkene til Julia Kristeva (som skapte begrepet i 1966, Kristeva forkastet senere begrepet på grunn av dets assosiasjoner med kildestudier. I senere verker bruker Kristeva begrepet transposisjonalitet) er intertekstualitet tekstenes gjensidig avhengighet, og den mening som oppstår i en forlengelse mellom og via tekstene.
Et eksempel på intertekstualitet er når Det nye testamentet siterer fra Det gamle testamentet. Umberto Eco nevner et eksempel på intertekstualiteten og medienes innbyrdes dialog, «er den scenen i E.T. hvor romvesenet (Spielbergs oppfinnelse) blir tatt med til byen under halloween og møter en annen person utkledd som dverg fra The Empire Strikes Back (Lucas’ oppfinnelse). Det går et sett gjennom E.T., og den forsøker å kaste seg om halsen på dvergen og omfavne ham, som om den var en gammel venn.»
Ifølge Eco skal tilskueren kjenne til en annen film (intertekstuell viten), vite forbindelseslinjene mellom filmene, ha en viten om tekstene, men også ha en viten om verden, altså om omstendigheter utenfor tekstene. Siden scenen også er absurd, settes den i anførselstegn ved at filmen stoler på det som Eco kaller leserens ekstratekstuelle viten.
Noen postmoderne teoretikere liker å snakke om slektskapet mellom intertekstualitet og hypertekstualitet. Det finnes også mer nylige poststrukturalistisk teori slik som det er formulert i Daniela Casellis Beckett's Dantes: Intertextuality in the Fiction and Criticism (MUP 2005) som undersøker intertekstualitet som en produksjon innfor tekst heller enn som en serie av slektskap mellom ulike tekster.

Intertekstualitet i populærkulturen

Intertekstualitet er alltid allestedsnærværende i dagens moderne populærkultur (som i Ecos eksempel overfor) ettersom den resonerer med et ungdommelig publikum som er kjent for sin kynisme.
Intertekstualitet opptrer hyppig i populære media som TV-show, filmer, romaner og ikke minst i interaktive videospill. I disse sammenhengene er intertekstualitet ofte benyttet for gi dybde til fiktiv virkelighet hvor en figur kan referere til en annen figur i et annen fiktiv virkelighet, for eksempel at en figur fra en TV-serie forholder seg til en figur i en annen TV-serie. Den animerte TV-serien Familien Simpson er basert totalt på referanser til fiktiv som reell virkelighet i en slik grad at reelle personer opptrer som semi-fiktive figurer i serien.
Badminton under Asialekene 1974

Badminton under Asialekene 1974. Badminton var en av flere sporter under de sjuende Asialekene som ble arrangert i Teheran i Iran i perioden 1. til 16. september 1974. Det var fjerde gangen badminton var med på programmet i Asialekene. Det ble spilt single, double og lagkonkurranse for både damer og menn, og en mixeddobleturnering. Kina ble beste nasjon med fem gullmedaljer foran Indonesia med to.
East Point

East Point , uoffisielt Point Udall, ligger helt øst på Saint Croix, De amerikanske Jomfruøyer. Odden er det østligste punktet i USA når man tar med alle territorier.
Point Udall er oppkalt etter Stewart Udall, som var innenriksminister under presidentene John F. Kennedy og Lyndon B. Johnson. 
Et solur, kalt Millennium Monument, ble bygd på stedet i forbindelse med nyttårsaften 2000.
Euryscelis

Utseende

En middelsstor, avlang, langbeint, matt brun trebukker med lyse tegninger på dekkvingene. Antennene er forholdsvis korte, omtrent halvparten så lange som kroppen. Pronotum er avrundet og bredere enn langt. Dekkvingene ender i en pigg.

Levevis

Larvene lever i død ved, mest av løvtrær. De voksne billene finnes ofte på blomster der de eter pollen.

Utbredelse

Arten er utbredt i det sørøstlige USA og Vestindia.
NM i ultraløp 2016

NM i ultraløp 2016 er en del av NM i friidrett 2016. Det arrangeres NM i ultraløp på to distanser, 100 km gateløp og 75 km terrengløp. 
100 km ble arrangert i Bergen, 7. mai 2016, rundt Lille Lungegårdsvannet. Dette løpet het tidligere Trolløpet. 
75 km terrengløp arrangeres som Hornindal Rundt i Sogn og Fjordane 9. juli 2016.
Australoxenella

Utseende

Små (2 - 3 millimeter), korte og brede, litt flate, matte, rødbrune eller brune gjødselbiller. Hodet er kort og bredt (rundt dobbelt så bredt som langt), med tre skarpe lengdefurer i midten. Forkanten er bredt innbuktet. Pronotum er bredere enn langt med rundede sider, i midten med en dyp og bred tverrfure, i lengderetningen med fem eller sju skarpe, smale lengdefurer, mellomrommene melom furene kan være hevet som lengdekjøler, særlig foran. Dekkvingene er hvelvede, med tre eller fire opphøyde lengderibber, mellomrommene mellom disse gsnaks dypt nedsenkede.

Levevis

Artene lever i skog av ulike slag. Ingenting er kjent om biologien deres, det er usikkert om de er knyttet til termitter som de fleste andre Stereomerini.

Utbredelse

Slekten er utbredt i Australia.
Tordenskjoldsgate skole

Vis Med Avis

Todda har vunnet nyhets-konkurransen "Vis med Avis" 2 ganger, senest i 2010, med 12,3 av 14 poeng i snitt.

Todda-sangen

Todda-sangen ble komponert i forbindelse med nedleggingen av Todda i 1985; som en protestsang. Flere av skolens elever har senere lagt til egenkomponerte vers. Skolen var truet av nedleggelse igjen i 2010, men planene ble raskt skrinlagt.
East River kraftverk

East River kraftverk er et varmekraftverk  i storbyområdet New York i det østlige USA. Anlegget har en installert produksjonskapasitet på 710 MW, fordelt på 4 blokker. Operatør er energiselskapet Consolidated Edison. Utstyret er vesentlig levert av General Electric. Anlegget leverer en stor mengde fjernvarme.
Kraftverket ble utbygd omkring årene 1950–2005, i flere etapper. Brenselkilden er naturgass og fyringsolje.
Lucanus elaphus

Kjennetegn

En stor (30-60 millimeter), rødbrun hjortebille, arten ligner mye på den europeiske arten eikehjort (Lucanus cervus) men blir ikke like stor og er lysere på farge. Hannens kjever er betydelig forstørrede, sigdformede med tre store og 5-6 mindre tenner på innersiden. De knebøyde antennene har vanligvis en fem-leddet vifte .

Levevis

Overkjevene brukes som våpen under kampen om hunnene, hannene låser kjevene sammen og forsøker å kaste hverandre på rygg. Hannene er aktive og aggressive, tross den store kroppen flyr de også ganske godt. Larvene utvikler seg i fuktig, død ved, utviklingen tar trolig ett år, voksne biller klekkes i juli-august og kan leve i to år eller mer . De voksne billene spiser plantesafter og honningdugg.

Utbredelse

Arten er utbredt i Nord-Amerika, fra Virginia og Nord-Carolina mot vest til Oklahoma og nord til Illinois .
Pølse i brød

Pølse i brød er hurtigmat som har blitt en viktig matkultur i mange land. Det er blant annet vanlig å spise denne typen mat under feiringen av barnebursdager.
I Mellom-Europa er den tyske stekepølsa, bratwurst, trolig best kjent.

Pølsebrød

Pølsebrød er vanligvis et avlangt mykt brød bakt på hvetemel.
Alminnelige pølsebrød serveres til kokte eller stekte pølser av ulike slag, og denne retten kalles normalt for «pølse i brød». I brødet kan det være et avlangt snitt som er skåret for å gi plass til en varm pølse. Denne matretten kalles for en hotdog.
Industrielt fremstilte pølsebrød er normalt ferdigskårne. Brødet gjør måltidet mer mettende, fungerer som isolering omkring den varme pølsen og holder eventuelle tilbehør på plass. Den billigste retten i de fleste gatekjøkken er et pølsebrød med sennep og kalles for en kradser.
Brød med et hull i den ene enden hvor den varme pølsen innføres i nesten hele sin lengde, kalles for fransk hotdog-brød.

Krydder og garnityr

Bruk av sennep som krydder på pølse i brød (såkalt hot dog) ble første gang observert på Verdensutstillingen i St. Louis i 1904, da gul fransk sennep ble introdusert i markedet av R.T. French Company. I dag kjent under varemerket French's.
I Norden er det vanlig å omsette varme pølser på gatekjøkken, bensinstasjoner, kiosker og andre serveringssteder. Variasjoner i serveringen handler ofte om det utvalg av garnityr salgsstedet tilbyr. Vanlig pølsegarnityr er rå løk, stekt løk (sprøstekt eller varm), agurkmix, ketchup, sennep, potetsalat, rekesalat, ost og bacon med mer.

Norge

Pølse i brød er blitt en viktig matkultur også i norsk matkultur. Det er blant annet vanlig å spise denne typen mat under feiringen av barnebursdager, Sankthans og på 17. mai.
I Norge er wienerpølse og grillpølse de to mest utbredte pølsesortene brukt til pølse i brød. Pølse i brød ble vanlig i Norge på 1950-tallet, og pr. 2016 spises det i Norge 46 000 tonn pølser i året. 17. mai er dagen der det spises mest, og hver nordmann spiser i snitt tre pølser denne dagen. Noen steder i landet er varianten pølse i lompe mer utbredt, her erstattes brødet med en potetlompe. I Bergen kalles pølse i brød for en hotdog.
Jedem das Seine

«Jedem das Seine» er et tysk ordtak som betyr «til hver sitt eget» (i meningen «til hver som fortjent»). Det er en oversettelse fra det latinske  suum cuique - brukt blant annet av Cicero. Det har i sin tur sine røtter i Platons etiske betraktninger, ...τὸ τὰ αὑτοῦ πράττειν καὶ μὴ πολυπραγμονεῖν δικαιοσύνη ἐστί...

Historie

Jedem das Seine har vært et idiomatisk tysk uttrykk i århundrer. Man finner det for eksempel i hos Martin Luther og hans samtidige. Det forekommer også i en kantate av Johann Sebastian Bach, Nur jedem das Seine, som ble utoppført i Weimar i 1715.
Noen komedier fra 1800-tallet heter Jedem das Seine, blant dem verker av Johann Friedrich Rochlitz og Caroline Bernstein. 
En humoristisk vri på ordtaket, «jedem das Seine, mir das Meiste» («til enhver sitt eget, til meg det meste») kan spores til Carl Zuckmayers skuespill  Der Hauptmann von Köpenick (1931).
Da nazistene i 1937 bygde konsentrasjonsleiren Buchenwald, nær Weimar, ble mottoet Jedem das Seine satt inn i leirens hovedport.
Ischnodes

Utseende

Den europeiske arten er en middelsstor (8,5 -11 millimeter), avlang, blank smeller, blålig svart med skarpt rødt pronotum. Oversiden er fint hårete. Antennene er nokså lange og sagtakkede, pronotum rundet, dekkvingene med fine punktstriper.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Larvene utvikler seg i vedmuld inne i hule løvtrær, helst i dype hulrom som ligger i bakkenivå eller dypere, det er usikkert hva de eter

Utbredelse

Slekten er utbredt i Europa nord til det sørligste Sverige og Nord-Afrika, videre østover til Japan.
Wall Street: Money Never Sleeps

Handling

Gordon Gekko (Michael Douglas) slipper ut av fengsel etter nesten ti år, og sliter med å venne seg til en ny verden etter å ha styrt tingenes tilstand på 80- og 90-tallet. Men Gekko finner ut at datteren Winnie (Carey Mulligan) er forlovet med Wall Street-megleren Jake Moore (Shia LaBeouf), og finner ut at han kan slå to fluer i én smekk; å bli kjent med datteren han aldri helt så vokse opp – og få en snarvei tilbake til Wall Street gjennom Jake. Jake er, til tross for alle Winnies protester, villig til å lære av den gamle mesteren, men finner ut på den harde måten at Gekko fremdeles kan spille det berømte spillet.

Om filmen

Filmen ble lunkent mottatt av media, men publikum gikk i store antall for å se filmen likevel. Den gikk i solid overskudd, og tjente inn nesten det dobbelte av budsjettet.
Skiskyting under Vinter-OL 2010 – Fellesstart kvinner

Konkurranseregler

Alle utøvere starter samtidig, og plassering i startfeltet avgjøres av plassering i verdenscupen. Utøverne skyter fire serier à 5 skudd, to ganger liggende og to stående, og hver bom gir en strafferunde på 150 m. Kun de 30 beste i verdenscupen får starte, men da en nasjon ikke kan stille med mer enn fire utøvere i konkurransen, vil dårligere plasserte utøvere rykke opp på de ledige startplassene.
Laodike av Troja

Gravid med fienden

Før Trojakrigen brøt ut som resultat av at Paris hadde røvet den vakre Helena fra grekerne, var Laodike forelsket i Akamas, sønn av Fedra og Thesevs. Han hadde kommet til Troja for å be om tilbakelevering av Helena ved forhandlinger for å unngå krig. Forholdet mellom Laodike og Akamas utviklet seg og hun ble gravid. Hun fødte en sønn som ble kalt for Munitos (eller Munikos). Barnet ble gitt til Akamas' bestemor Aithra, som var fange hos trojanerne og tjenestegjorde som slave for Helena. Etter at krigen var over kom Akamas tilbake til Troja og tok med seg bestemoren og sønnen. Langt senere ble Munitos bitt av en slange mens han drev jakt sammen med faren i Trakia og døde.

Andre ektemenn

Mens Akamas ikke er nevnt av Homer, men i senere tekster som blant annet Vergils Æneiden, forteller Homer at Laodike var gift med trojanske Helikaon, sønn av den kloke Antenor. En senere og avvikende kilde som romerske Hyginus hevdet derimot at hun var gift med Telefos, konge av Mysia og sønn av Herakles. Telefos betraktes ellers som ektemann av hennes tante Astyoke, søster av hennes far Priamos.

Etter Trojas fall

Tradisjonen etter Homer diktet videre på de kjente figurene. I henhold til Bibliotheca og flere andre kilder fryktet Laodike den natten da byen ble erobret at hun ville bli tatt av grekerne. Hun tryglet gudene om at det ikke måtte skje. Hun ble da svelget i en avgrunn som åpnet seg i jorden. 
Det er ingen informasjon om hvilke av gudene hun henvendte seg til, men Persefone synes å være velegnet. Det er heller ingen informasjon om hva som siden skjedde med henne etter at hun ble svelget opp i avgrunnen.
Brasils religioner

Brasil er i hovedsak et katolsk land hvor 80% av brasilianerne, dvs. over 140 millioner, bekjenner seg til den romersk katolske kirke. Dette utgjør om lag 14% av det totale antallet katolikker i verden. I de senere år har imidlertid antallet blitt redusert da mange har gått over til andre frikirkelige organisasjoner som er meget synlige i det brasilianske samfunnet. I 2005 viser anslag at det finnes om lag 26 millioner frikirkelige medlemmer i landet. I tillegg finnes det en rekke andre kristne trosretninger som blant annet protestanter i landet. Befolkningen med japansk bakgrunn bekjenner seg ofte til shintoismen.

Da synkretisme (religionsblanding) er ganske vanlig, vil mange av de som regner seg som kristne i tillegg bekjenne seg til andre religioner samtidig. Dette kan være for eksempel de afrikanskinspirerte candomblé- og umbanda-religionene.

Den katolske kirken

Selv om om lag 80% av brasilianerne regner seg som katolikker, er det bare 20% som deltar regelmessig i gudstjenester.
Den katolske kirken har tradisjonelt vært en kirke som har støttet makthaverne i Brasil. Da de militære tok makten i landet i 1964, uttalte den katolske bispekonferansen seg derfor bifallende. Den latinamerikanske bispekonferansen i Medellín i Colombia i 1968 var imidlertid et teologisk og historisk vendepunkt. Anført av blant annet «Den røde biskop» Hélder Câmara, endret kirken da syn og begynte å ta de fattiges parti. Kirken forsto at om man ikke fornyet seg, ville den forsvinne. Dette førte til at kirken i 1973 gav militærregimet skylden for de elendige forholdene for folk flest i Nordøst-Brasil. I 1976 hevdet kirken videre at måten myndigheter i Latin-Amerika utøvde makt, lignet det som karakteriserte kommunistiske regimer. I 1981 anklaget den myndighetene for den skjeve fordelingen av rikdom som fantes, og fortsatt finnes, i Brasil. Etter militærdiktaturets fall i 1985 gav bispedømmet São Paulo, med erkebiskop kardinal Paulo Evaristo Arns i spissen, ut en dokumentasjon på politisk fengsling og tortur med tittelen «Brasil: Aldri mer».

Afrikanskinspirerte religioner

Det finnes en rekke afrikanskinspirerte religioner i Brasil. Den største er antakelig candomblé, som har sine fleste tilhengere blant afro-brasilianere nordøst i landet. I tillegg skal det være mange candomble-tilhengere rundt Rio de Janeiro. En annen stor religion er umbanda, som også kan spores tilbake til Vest-Afrika.
Alcathousiella

Utseende

En middelsstor, gråbrunt-spraglete trebukk med lange antenner. Hos hannen er antennene rundt en og en halv gang så lange som kroppen. Det andre antenneleddet er noe klubbeformet, de øvrige lange og tynne. Pronotum er bredere enn langt, noe knudrete, omtrent sekskantet, litt innsnevret ved roten. Dekkvingene er noe avsmalnende bakover, med en skarp pigg ved ytterhjørnet bak og en kort, opphøyd lengdekjøl i den fremre delen, også flere oppstående knøler.

Levevis

Larvene lever i død ved.

Utbredelse

Arten er kjent fra Costa Rica, Venezuela og Ecuador.
Trancylvania

Trancylvania var en norsk popgruppe innenfor eurodance-musikk. Medlemmene var Silvany Bricen, Njaal Lie og Svenna Mohaugen. 
Gruppen fikk sitt store gjennombrudd i Norge med låten «Colour Of Love» som hadde Richardo Lyte (KLF) som vokalist.
Basketball under Sentralamerikanske og karibiske leker 1974

Basketball under Sentralamerikanske og karibiske leker 1974. Basketball var en av flere sporter i de tolvte sentralamerikanske og karibiske leker som ble arrangert i Santo Domingo i Den dominikanske republikk i perioden 27. februar til 13. mars 1974. Det var tolvte gangen som basketball var med i de sentralamerikanske og karibiske leker. Det var to turneringer, en for menn og en for kvinner, Cuba vant begge.
Psyrassaforma

Utseende

Middelsstore, lange og slanke, blanke, brune trebukker. Antennene er omtrent så lange som kroppen. Pronotum er tønneformet med krumme, gulaktige sidestriper. Dekkvingene er jevnbrede, med en liten tann i spissen. Beina er tynne og middels lange.

Levevis

Larvene lever i død ved, mest av løvtrær.

Utbredelse

Slekten er utbredt i Mellom-Amerika.
Takeshi Nakashima

Karriere

Takeshi Nakashima startet sin profesjonelle karriere i Urawa Reds i 1994. Han har også spilt for Avispa Fukuoka.
Turbiditt

Turbiditt betegner en strøm av sediment oppvirvlet i vann skapt ved ras nedover en undersjøisk skråning, for eksempel i framkant av et elvedelta i sjø eller innsjø.
Marine turbiditter opptrer hyppig i kontinentalskråningen. Blandingen av vann og sediment har større tetthet enn omkringliggende vannmasser og kan derfor oppnå stor fart. Den vil rive med seg mer materiale på vei nedover skråningen og vil fortsette langt utover havbunnen nedenfor. Siden dette gjentar seg jevnlig, fører det til at store mengder sedimenter blir transportert fra kontinentalsokkelen til de store havdyp.

Annen betydning

Turbiditt er også betegnelsen på sedimentære bergarter (forsteinede avsetninger) skapt av gamle turbidittstrømmer. Slike avsetninger har karakteristiske trekk som avslører dannelsesmåten.
Sydney Camm

Oppvekst

Sydney Camm vokste opp i Windsor. Han og hans brødre begynte å bygge modellfly i deres fars snekkerverksted som de senere solgte i butikken Herbert's i Eton. Mange av kundene var elever ved Eton College. I 1911 begynte Camm å bygge et  glidefly i fullskala som etterhvert ble forsynt med motor. Sydney Camm var en av grunnleggerne til Windsors modellflyklubb i 1912.

Yrkesliv

I 1914 begynte Sydney Camm å arbeide i  Martinsyde på Brooklands for i 1923 å gå over til Hawker Aircraft. Camms første egne konstruksjon var Hawker Cygnet som stilte opp i Lympne light aircraft competition i 1924 og vant i 1925. I 1926 innledet Camm sin mest intensive arbeidsperiode som resulterte i Hawker Nimrod, Hawker Hart og Hawker Fury. Selv om de etter tidens mål var moderne og relativt raske fly ble de etterhvert avleggs. Derfor begynte Camm i 1934 å arbeide på sitt kanskje mest kjente fly, Hawker Hurricane. Under andre verdenskrig fortsatte han å videreutvikle den konstruksjonen til Hawker Typhoon, Hawker Tempest og Hawker Sea Fury. Etter  krigen  begynte Camm å konstruere jetfly, Hawker Sea Hawk, Hawker Hunter og Hawker Siddeley Kestrel (en forgjenger til Hawker Siddeley Harrier). Han ble adlet i 1953. Camm gikk av med pensjon i 1965, men fortsatte  i ledelsen for  Hawker Siddeley frem  til sin død året etter.
Elise Ringen

Junior

Innen skiskyting har hun en rekke medaljer som junior. I 2006 vant hun sin første gullmedalje, da hun vant 7,5 km fellesstart på Nordåsen skistadion, fire sekunder foran Ane Stenset. I tillegg fikk hun to bronsemedaljer; på normaldistanse, vunnet av Frida Schneider, og på sprinten, vunnet av Marie Hov. Året etter, i 2007, ble det gull på sprinten og bronse på stafett og fellesstart. Ved junior-NM 2008 vant hun både normaldistanse, foran Karianne Grue Tufte, og stafetten sammen Ada Ringen og Elise Jørstad Sandvik. I tillegg fikk hun sølv på sprinten, bak Synnøve Solemdal. 
Ved junior-NM 2010 vant hun sprinten individuelt, og hun fikk også gull på stafetten sammen Ada Ringen og Ane Skrove Nossum.
I 2007 deltok hun i junior-NM i langrenn, og fikk to gull og et sølv i klassen K18. Individuelt vant hun gull på både 5 km klassisk og 10 km fri fellesstart. I tillegg var hun med på Nord-Trøndelags lag 1, som fikk sølv på stafetten. De andre utøverne på laget var Kristin Gausen, Laila Kveli og Marthe Kristoffersen.
Internasjonalt markerte hun seg ved junior-VM i 2007 med to fjerdeplasser og i 2008, da hun fikk sølv på sprinten, bak Maren Hammerschmidt. Dagen etter gikk hun inn til bronse på jaktstarten.Hun tok samme år gull på normaldistansen under EM i juniorklassen.

Senior

Under NM-senior i Folldal 2007 ble det gull på stafetten sammen med Ada Ringen og Anne Ingstadbjørg. Ringen deltok ved EM-senior i skiskyting 2008, der hun endte på 20.-plass. I 2010 deltok hun i NM i skiskyting, og greide her en 11.-plass på 7,5 km.I VM i Ruhpolding 2012 oppnådde hun bronse på stafetten sammen med Fanny Welle-Strand Horn, Synnøve Solemdal og Tora Berger. Ringen var også med i den norske skiskyttertroppen i Sotsji, og oppnådde en 24.-plass på normaldistansen.
Antsirabe

Barnehjem

Barnehjemmet Akanisoa (et godt hjem), som blant annet mottar økonomisk støtte av Det Norske Misjonsselskap og SOS-barnebyer, holder til i Antsirabe.